<classify> Mwishoni mwa wiki iliyopita, Savio ilionesha ubabe kwa kumfunga mpinzani wake mkubwa Vijana kwa vikapu 67-55 na kuendelea kubaki kileleni mwa msimamo kwa pointi 22 wakitofautiana kwa pointi moja dhidi ya Vijana.Timu hizo pekee ndizo zenye pointi nyingi ikifuatiwa na Ukonga Kings na Kurasini Heat zenye pointi sawa 15, JKT na Mabibo zikiwa na pointi 14 huku Oilers, Pazi, Tanzania Prisons na UDSM zikifungana kwa pointi sawa 13, ikifuatiwa na ABC yenye pointi 12, Magnet 11, Donbosco 10, Jogoo 10, Mgulani 6 na Chui 5.Rais wa Kikapu Mkoa wa Dar es Salaam DB, Mwenze Kabinda alisema bado ligi inaendelea kila mwishoni mwa wiki.Alisema mpaka sasa timu zenye upinzani mkali ni Vijana na Savio ambazo zimekuwa zikionyeshana ubabe kama ilivyokuwa msimu uliopita.Timu hizi ni shindani kwa sababu zote zimesajili wachezaji wazuri, hivyo kila mmoja anataka kumuonesha mwenzake yeye ni bora kuliko mwingine na kuchukua ubingwa, alisema.Kabinda alisema anatarajia ushindani utaendelea kutawala kwa timu nyingine kwani bado ni mapema kutabiri matokeo kwa kuwa kuna timu nyingine ziko nyuma zikiwa na viporo.Kwa upande wa timu za wanawake JKT Stars ndio wababe kwa kuwa wanaongoza kileleni kwa pointi 8, ikifuatiwa na Vijana Queens wenye pointi 7, Donbosco 7 na Jeshi Stars 7, Tanzania Prisons 6, Ukonga 5 na Kurasini Divas inashika nafasi ya mwisho kwa pointi nne.Hiyo ni kwa mujibu wa msimamo wa ligi uliotolewa na Kabinda baada ya kumalizika kwa michezo ya mwishoni mwa wiki.  <topic>: michezo 